ΓΡΑΠΤΗ ΕΡΩΤΗΣΗ E-0337/98 υποβολή: Graham Mather (PPE) προς την Επιτροπή (17 Φεβρουαρίου 1998)

Θέμα: Αποτίμηση των επιπτώσεων στις επιχειρήσεις

Στις 24 Απριλίου 1997, το Ευρωπαϊκό Κοινοβούλιο ενέκρινε έκθεση για την ενίσχυση του συστήματος αποτίμησης των επιπτώσεων στις επιχειρήσεις (Α4-0413/96). Κατά τη II Σύνοδο του Απριλίου 1997, ο Επίτροπος Παπουτσής προέβη στο εξής σχόλιο: «Συμφωνώ με τη γενική ιδέα που εκφράζεται στην έκθεση καθώς και με το ψήφισμα του Ευρωπαϊκού Κοινοβουλίου... Επιθυμώ να σας διαβεβαιώσω για την ακλόνητη απόφασή μου να υποστηρίξω την ενίσχυση του συστήματος αποτίμησης των επιπτώσεων στις επιχειρήσεις». (ΡΕ 222.596).

Το σημείο 5 της έκθεσης προτείνει «η αποτίμηση των επιπτώσεων στις επιχειρήσεις να εμφανίζεται στο τέλος κάθε νομοθετικής πρότασης της Ένωσης η οποία αναμένεται να έχει σημαντικές συνέπειες για τις επιχειρήσεις», και να δημοσιεύεται στην Επίσημη Εφημερίδα.

Η Επιτροπή εξέτασε περαιτέρω το συγκεκριμένο αυτό σημείο; Ποια είναι η θέση της επ' αυτού; Με ποια λογική κατέληξε στη θέση αυτή; Τούτο θα αναφέρεται σε έκθεση της Επιτροπής επί του συγκεκριμένου θέματος;

Κοινή απάντηση του κ. Παπουτσή εξ ονόματος της Επιτροπής στις γραπτές ερωτήσεις E-0335/98, E-0336/98, E-0337/98, E-0338/98 και E-0339/98 (21 Απριλίου 1998)

Η Επιτροπή, στα πλαίσια της εξέτασης των νομοθετικών προτάσεων, έχει δεσμευτεί να βελτιώσει και να ενισχύσει το σύστημά της για την αξιολόγηση του επιχειρηματικού αντικτύπου (BIAS). Οι ενλόγω διαδικασίες εσωτερικής λειτουργίας της Επιτροπής μαζί με εκτεταμένη διαβούλευση με τα εξωτερικά συμφέροντα, αποτελούν μέρος της ανοιχτής και διαφανούς πολιτικής της Επιτροπής όπως θεσπίστηκε από τις κατευθυντήριες γραμμές σχετικά με την νομοθετική πολιτική, που ανακοίνωσε η Επιτροπή τον Ιανουάριο 1996.

Η Επιτροπή, ενώ δεν προβλέπει τη σύνταξη μιας έκθεσης για εξέταση εκ μέρους του Συμβουλίου και του Κοινοβουλίου, δημοσίευσε προσφάτως μια έκθεση σχετικά με το ιστορικό και την ανάπτυξη του συστήματος αξιολόγησης επιχειρηματικού αντικτύπου, καθώς και μια εκτεταμένη συλλογή αξιολογήσεων επιχειρηματικού αντικτύπου που ολοκληρώθηκαν κατά τα τελευταία λίγα έτη. Αντίγραφο της έκθεσης αυτής αποστέλλεται απευθείας στο εντιμότατο μέλος και στη Γραμματεία του Κοινοβουλίου. Η Επιτροπή θεωρεί ότι πρέπει να πραγματοποιηθεί μια εκτεταμένη ανάλυση σχετικά με τον κανονιστικό αντίκτυπο των νομοθετικών προτάσεων. Για να έχει ουσιαστικό αντίκτυπο στις επιχειρήσεις, η ενλόγω ανάλυση του κανονιστικού αντικτύπου μπορεί να περιλαμβάνει αναλύσεις κόστους/οφέλους ή κόστους / αποτελεσματικότητας, ανάλογα με την περιπλοκότητα της πρότασης. Κατά την άποψη της Επιτροπής, για τον σκοπό αυτό δεν απαιτείται να δοθεί ένα νομικό πλαίσιο στην κοινοτική νομοθεσία για το σύστημα αξιολόγησης επιχειρηματικού αντικτύπου.

Μια αξιολόγηση επιχειρηματικού αντικτύπου εμφανίζεται ως μέρος της τεκμηρίωσης που συνοδεύει κάθε νομοθετική πρόταση, η οποία θα έχει ενδεχομένως ουσιαστικό αντίκτυπο στις επιχειρήσεις. Αυτή δημοσιεύεται ως μέρος του εγγράφου (COM) το οποίο υποβάλλεται στο Συμβούλιο, το Κοινοβούλιο και την Οικονομική και Κοινωνική Επιτροπή. Τα έγγραφα αυτά διανέμονται από την Υπηρεσία Επισήμων Εκδόσεων. Είναι, επομένως, διαθέσιμα στα εξωτερικά συμφέροντα και κάθε αναλυτική εξέταση του περιεχομένου τους είναι ευπρόσδεκτη. Στην επόμενη αναθεώρηση των διαδικασιών εσωτερικής λειτουργίας της η Επιτροπή θα εξετάσει το εάν οι αξιολογήσεις επιχειρηματικού αντικτύπου πρέπει να δημοσιεύονται στην Επίσημη Εφημερίδα. Οι ενλόγω αξιολογήσεις θα διατίθενται τότε σε όλες τις επίσημες γλώσσες.

Η Επιτροπή έλαβε, πράγματι, υπόψη της την έκθεση του Οργανισμού Οικονομικής Συνεργασίας και Ανάπτυξης (ΟΟΣΑ)σχετικά με την κανονιστική μεταρρύθμιση, έχοντας συμμετάσχει στις συζητήσεις με τα κράτη μέλη του ΟΟΣΑ που κατέληξαν στην έκθεση αυτή. Τόσο το φόρουμ αυτό όσο και ο συντονιστικός ρόλος που παίζει η Επιτροπή με τα κράτη μέλη σχετικά με την βελτίωση και απλούστευση του επιχειρηματικού περιβάλλοντος περιλαμβάνουν την ανταλλαγή πληροφοριών σχετικά με την ανάλυση του κανονιστικού αντικτύπου. Είναι σημαντικό να εξεταστεί ο αντίκτυπος που έχουν στις επιχειρήσεις οι νομοθετικές και διοικητικές προτάσεις τόσο σε κοινοτικό επίπεδο, όσο και σε επίπεδο κρατών μελών και αρχών τοπικής αυτοδιοίκησης.

Η Επιτροπή θεωρεί ότι έχει βελτιώσει τις επιδόσεις της στην πλειοψηφία των 10 στοιχείων βέλτιστης πρακτικής που περιέχονται στην έκθεση του ΟΟΣΑ, και ιδιαίτερα όσον αφορά τις έγκαιρες και πλέον εκτεταμένες διαδικασίες διαβούλευσης, την βελτιωμένη και περιεκτική ανάλυση του κανονιστικού αντικτύπου, καθώς και τον καλύτερο ανοικτό χαρακτήρα και τη διαφάνεια όσον αφορά την ανακοίνωση των αποτελεσμάτων και τη συμμετοχή εξωτερικών συμφερόντων. Υπάρχει, όμως, περιθώριο για περαιτέρω βελτίωση.

Τόσο Ο ΟΟΣΑ όσο και η Επιτροπή έχουν ορισμένες πληροφορίες σχετικά με τη βέλτιστη πρακτική στα κράτη μέλη που αφορά τα σχετικά με την αξιολόγηση του επιχειρηματικού αντικτύπου συστήματα τους. Η Επιτροπή θα συνεχίσει τις προσπάθειές της συντονίζοντας από κοινού με τα κράτη μέλη την ανταλλαγή εμπειριών βέλτιστης πρακτικής σχετικά με τα συστήματα αξιολόγησης επιχειρηματικού αντικτύπου. Η σύσταση της Επιτροπής 97/344/EΚ της 22 Απριλίου 1997 σχετικά με τη βελτίωση και απλούστευση του επιχειρηματικού περιβάλλοντος για την έναρξη επιχειρηματικών δραστηριοτήτων ((ΕΕ L 145 της 5.6.1997. )), που απευθύνεται στα κράτη μέλη και δημοσιεύθηκε σε όλες τις γλώσσες, κάνει ειδική αναφορά στο άρθρο 3 ώστε τα κράτη μέλη να εξετάσουν την εισαγωγή μιας διαδικασίας συστηματικής αξιολόγησης με την οποία θα αξιολογείται ο αντίκτυπος που έχουν οι κανονιστικές προτάσεις στις επιχειρήσεις. Το παράρτημα ΙΙ παρέχει πληροφορίες σχετικά με τα συστήματα αξιολόγησης επιχειρηματικού αντικτύπου που ισχύουν στα κράτη μέλη.

Παρά τις βελτιώσεις που έγιναν, η Επιτροπή είναι αποφασισμένη να συνεχίσει τις προσπάθειές της για περαιτέρω βελτιώσεις του συστήματος αξιολόγησης επιχειρηματικού αντικτύπου. Τόσο η έκθεση του Κοινοβουλίου του Απριλίου 1997, όσο και οι συνεχιζόμενες επαφές με τα κράτη μέλη και τους ευρωπαϊκούς επιχειρηματικούς οργανισμούς παρέχουν ιδέες και πληροφορίες για τις διαδικασίες εσωτερικής λειτουργίας της Επιτροπής. Μετά από τις ενλόγω συζητήσεις η Επιτροπή θα εξετάσει την έκδοση νέων και αναλυτικότερων εσωτερικών κατευθυντήριων οδηγιών σχετικά με τον τρόπο ολοκλήρωσης μιας αξιολόγησης επιχειρηματικού αντικτύπου, καθώς και σχετικά με τον τρόπο πραγματοποίησης των απαιτούμενων διαβουλεύσεων με όλους τους ενδιαφερομένους.